አገራት ዘላቂ ሠላምን ለመገንባት ብዝሃነት ማስተናገድ ይኖርባቸዋል
 በአፍሪካ የሚታየውን ተደጋጋሚ የሠላም መደፍረስ በዘላቂነት ለመፍታት የህዝቦች የቋንቋ፣ የባህል፣ የኃይማኖትና የአመለካከት ብዝሃነትን ማስተናገድ እንደሚገባ የጣና ፎረም ገለጸ።በወቅታዊ አሕጉራዊ ደህንትና በእምነት ስም በሚደረጉ የጸጥታ ስጋቶች ላይ የሚያተኩር ውይይት በጣና ፎረም አዘጋጅነት ዛሬ በአዲስ አበባ ተካሂዷል።የፎረሙ የቦርድ ሊቀመንበርና የቀድሞ የናይጄሪያ ፕሬዝዳንት ኦሊሴጉን ኦባሳንጆ በዚሁ ጊዜ ሲናገሩ በተለያዩ የአፍሪካ አገራት የጸጥታ መደፍረስ ዋናው ምክንያት “ብዝሃነትን የሚያስተናግድ የፖለቲካ ሥርዓት አለመኖር” ነው።ግጭቶች ሲከሰቱም የኃይል ምላሽ ከመስጠት አስቀድሞ የችግሩን ፖለቲካዊ፣ ኢኮኖሚያዊና ማህበራዊ መንስኤዎችን ተገንዝቦ በውይይት መፍታት ይገባል ነው ያሉት።ፕሬዝዳንት ኦባሳንጆ የኃይማኖትና የባህል ብዝሃነትን በአግባቡ ማስተናገድና የአናሳ ጎሳዎች መብት ማክበር “በአስተዳደራዊና በእምነት ጭቆና ሰበብ ዜጎች ወደ አክራሪነትና ጽንፈኝነት እንዳይሄዱ ያደርጋል” ብለዋል።እንደ ጣና ፎረም ያሉ በሠላምና ጸጥታ ዙሪያ የሚሰሩ መድረኮችም የአህጉሩን ወቅታዊ የፖለቲካና የጸጥታ ሁኔታ በመከታታል ኅብረተሰቡ ግንዛቤ እንዲኖረውና የበኩላቸው ሊወጡ እንደሚገባ አስምረውበታል።ጣና ፎረም በአፍሪካ የጸጥታ ጉዳዮች ላይ አጀንዳ በመቅረጽ የአገራት መሪዎች፣ ምሁራን፣ የግሉ ዘርፍና ፖሊሲ አውጭዎች በዓመት ለሁለት ቀናት እንዲመክሩ የሚያደርግ መድረክ ነው።ፎረሙ የተመሰረተው ከሦስት ዓመት በፊት ሲሆን መቀመጫውም ባህርዳር ከተማ አድርጓል።የቀድሞ የናይጀሪያ ፕሬዝዳንት ፎረሙን በሊቀ-መንበርነት እንዲሁም የኢፌዴሪ ጠቅላይ ሚኒስትር አማካሪ የሆኑት ፕሮፌሰር አንድሪያስ እሸቴ በምክትል ሊቀመንበርነት ይመሩታል።(ኢዜአ)